b'\n_START_ARTICLE_\nFinn Rudaizky\n_START_SECTION_\nBaggrund\n_START_PARAGRAPH_\nRudaizky var i sin ungdom med til at g\xc3\xb8re Boldklubben Frems ynglingehold til danske mestre 1960, p\xc3\xa5 hold med senere landsholdsspillerne Leif Nielsen og Birger Larsen. Senere spillede han p\xc3\xa5 Skovshoveds divisionshold._NEWLINE_Rudaizky er uddannet med HH (1966) og som ejendomsm\xc3\xa6gler (1985). Han har i mange \xc3\xa5r arbejdet som konsulent og marketingchef._NEWLINE_Rudaizky var formand for Det mosaiske Troessamfund fra 1979 til 1982 og tidligere formand for Folkebev\xc3\xa6gelsen mod Nazisme._NEWLINE_I maj 2018 var Rudaizky modtager af Grundlovsforeningen Dansk Kulturs kulturpris.\n_START_SECTION_\nPolitisk karriere\n_START_PARAGRAPH_\nRudaizky var tidligere medlem af Socialdemokratiet, men var l\xc3\xb8sg\xc3\xa6nger i Borgerrepr\xc3\xa6sentation fra 2005-2008, hvor han meldte sig ind i Dansk Folkeparti. Han forlod Socialdemokraterne med den officielle forklaring, at han ikke ville sidde i gruppe med sin partif\xc3\xa6lle, Sikandar Malik Siddique, fordi denne havde deltaget i et m\xc3\xb8de med den islamistiske organisation Hizb ut-Tahrir. Rudaizky var medlem af Socialdemokratiet i 37 \xc3\xa5r._NEWLINE_I Borgerrepr\xc3\xa6sentationen har han tidligere v\xc3\xa6ret socialordf\xc3\xb8rer for Socialdemokraterne og n\xc3\xa6stformand i familie- og arbejdsmarkedsudvalget. Han er nu medlem af Socialudvalget. Han har stillet op til folketingsvalg fire gange uden at blive valgt.\n_START_SECTION_\nRetssagen mod Rudaizky\n_START_PARAGRAPH_\nRudaizky blev i 2017 d\xc3\xb8mt ved K\xc3\xb8benhavns Byret for at have l\xc3\xa6kket "personf\xc3\xb8lsomme oplysninger" om den formodede gerningsmand Omar Abdel Hamid El-Hussein, der i februar 2015 gennemf\xc3\xb8rte terrorangrebene p\xc3\xa5 Krudtt\xc3\xb8nden og K\xc3\xb8benhavns Synagoge. Straffen var 10 dagb\xc3\xb8der a 1.000 kr. plus sagens omkostninger p\xc3\xa5 30.000 kr. Rudaizky n\xc3\xa6gtede sig skyldig, idet han henviste til sagens samfundsm\xc3\xa6ssige betydning. I forbindelse med sagen har K\xc3\xb8benhavns Politi i \xc3\xb8vrigt sigtet to journalister fra henholdsvis BT og Berlingske._NEWLINE_Dommen fik efterf\xc3\xb8lgende Valgbarhedsn\xc3\xa6vnet til at afg\xc3\xb8re, at Rudaizky havde mistet sin valgbarhed til K\xc3\xb8benhavns Borgerrepr\xc3\xa6sentation og regionsr\xc3\xa5det i Region Hovedstaden, s\xc3\xa5 han var tvunget til at forlade disse.\n_START_SECTION_\nFamilie\n_START_PARAGRAPH_\nFinn Rudaizkys for\xc3\xa6ldre kom til Danmark som flygtninge fra pogromerne i det Russiske Kejserrige. Faderen, bogholder Falk Meyer Rudaizky, kom i 1912 som 4-\xc3\xa5rig fra Ritawen i dagens Litauen, og moderen Chana Buraks kom ogs\xc3\xa5 som 4-\xc3\xa5rig fra Sjedletz i dagens Polen i 1913. Han fars s\xc3\xb8ster og hendes to b\xc3\xb8rn omkom i en koncentrationslejr under 2. verdenskrig, mens Finn Rudaizky selv som et\xc3\xa5rig i oktober 1943 undslap under redningen af de danske j\xc3\xb8der sammen med sin far, mor og s\xc3\xb8ster i en fiskerb\xc3\xa5d via havnen i Drag\xc3\xb8r til Sverige._NEWLINE_Finn Rudaizky er gift og har to d\xc3\xb8tre. Den ene bor i Israel, den anden i USA.'